Številka: 1100-157/2021/1

Datum: 17. 1. 2022

Na podlagi 58. člena Zakona o javnih uslužbencih (Uradni list RS, št. 63/07 – uradno prečiščeno besedilo, 65/08, 69/08 – ZTFI-A, 69/08 – ZZavar-E, 40/12 – ZUJF, 158/20 – ZIntPK-C, 203/20 – ZIUPOPDVE in 202/21 – odl. US, v nadaljevanju ZJU)

**Republika Slovenija, Ministrstvo za javno upravo**, Tržaška cesta 21, 1000 Ljubljana,

objavlja javni natečaj za zasedbo prostega uradniškega delovnega mesta,

**PODSEKRETAR (šifra DM 59424), v Direktoratu za informatiko, Uradu za infrastrukturo, Sektorju za arhitekturo in gostovanje informacijskih rešitev za nedoločen čas, s 6-mesečnim poskusnim delom.**

Kandidati, ki se bodo prijavili na prosto delovno mesto, morajo izpolnjevati naslednje pogoje:

* končano najmanj visokošolsko univerzitetno izobraževanje (prejšnje)/visokošolsko univerzitetna izobrazbo (prejšnja) ali specialistično izobraževanje po visokošolski strokovni izobrazbi (prejšnje)/specializacija po visokošolski strokovni izobrazbi (prejšnja) ali magistrsko izobraževanje po visokošolski strokovni izobrazbi (prejšnje)/magisterij po visokošolski strokovni izobrazbi (prejšnja) ali magistrsko izobraževanje (druga bolonjska stopnja)/magistrska izobrazba (druga bolonjska stopnja),
* najmanj 6 let delovnih izkušenj,
* opravljeno usposabljanje za imenovanje v naziv (če ga kandidat nima, ga lahko opravi naknadno),
* državljanstvo Republike Slovenije,
* znanje uradnega jezika,
* ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti in ne smejo biti obsojeni na nepogojno kazen zapora v trajanju več kot šest mesecev in
* zoper njih ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi delo na enaki stopnji zahtevnosti, kot je delovno mesto, za katero oseba kandidira. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Zahtevane delovne izkušnje se skrajšajo za tretjino v primeru, da ima kandidat opravljen magisterij znanosti, doktorat znanosti oziroma zaključen specialistični študij.

Za kandidate, ki so opravili strokovni izpit za imenovanje v naziv skladno z določbami Zakona o javnih uslužbencih in/ali so se udeležili priprav na strokovni izpit za imenovanje v naziv, se šteje, da izpolnjujejo pogoj obveznega usposabljanja za imenovanje v naziv po 89. členu Zakona o javnih uslužbencih. V nasprotnem primeru bo moral izbrani kandidat obvezno usposabljanje za imenovanje v naziv, v skladu s prvim odstavkom 89. člena Zakona o javnih uslužbencih, opraviti najkasneje v enem letu od sklenitve delovnega razmerja.

Naloge delovnega mesta so:

* uvajanje mehanizmov poslovno informacijske arhitekture in standardov v državno in javno informatiko,
* pomoč pri snovanju specifičnih aplikacij v državni in javni upravi na podlagi modernih konceptov poslovno-informacijskih arhitektur in uvajanju koncepta DevSecOps,
* oblikovanje arhitekturnih rešitev na področju gradnje in integracije informacijskih sistemov,
* implementacija informacijskih rešitev, ki zagotavljajo avtomatizirano gradnjo namestitvenih paketov, avtomatizirano testiranje in učinkovit nadzor celotnega procesa,
* sodelovanje pri zasnovi postavitev novih informacijskih sistemov (analiza dokumentov PZI),
* sodelovanje pri pripravi razpisnih dokumentacij za nove sisteme in sodelovanje pri projektih ministrstva ali drugih organov (tehnični vidik),
* samostojno oblikovanje tehničnih dokumentov in rešitev in drugih zahtevnejših gradiv,
* sodelovanje in delo pri zahtevnejših projektih ministrstva, medresorskih projektih ter projektih EU in
* opravljanje ostalih nalog po navodilu neposrednega vodje.

Izbrani kandidat bo opravljal naloge IT arhitekta pri oblikovanju poslovno informacijskih arhitektur centraliziranih informacijskih rešitev, ki se nameščajo na državni računalniški oblak (DRO) v  upravljanju Ministrstva za javno upravo, in imel priložnost sodelovanja pri izvedbi projekta Razvoj in uvajanje mehanizmov poslovno informacijske arhitekture in standardov v državno in javno informatiko, ki se financira iz EU sredstev v okviru Načrta za okrevanje in odpornost, ki je v fazi priprave, in v okviru katerega bo vzpostavljen kompetenčni center, DevSecOps okolje ter standardizirano okolje, ki bo podlaga za izdelavo tipičnih arhitekturnih modelov in uvajanje sodobnih storitev računalništva v oblaku, in možnost izobraževanja na tem področju.

Delo nudi dinamičnost, serijske izzive, možnost poglabljanja v različna pod-področja v spektru od tehničnih do organizacijskih problemov ter možnost sodelovanja pri razvojno inovativnih IKT projektih, tako domačih kot mednarodnih.

Prijava mora biti **obvezno oddana na predpisanem obrazcu**, ki je sestavni del objave javnega natečaja in mora vsebovati:

* pisno izjavo o izpolnjevanju pogoja glede zahtevane izobrazbe, iz katere mora biti razvidna stopnja izobrazbe ter leto in ustanova, na kateri je bila izobrazba pridobljena,
* pisno izjavo kandidata o vseh dosedanjih zaposlitvah, iz katere je razvidno izpolnjevanje pogoja glede zahtevanih delovnih izkušenj. V izjavi kandidat navede datum sklenitve in datum prekinitve delovnega razmerja pri posameznemu delodajalcu, kratko opiše delo, ki ga je opravljal pri tem delodajalcu, ter navede stopnjo zahtevnosti delovnega mesta,
* pisno izjavo kandidata o opravljenem usposabljanju za imenovanje v naziv, če je usposabljanje opravil,
* pisno izjavo kandidata, da:
* je državljan Republike Slovenije,
* ni bil pravnomočno obsojen zaradi naklepnega kaznivega dejanja, ki se preganja po uradni dolžnosti in da ni bil obsojen na nepogojno kazen zapora v trajanju več kot šest mesecev,
* zoper njega ni bila vložena pravnomočna obtožnica zaradi naklepnega kaznivega dejanja, ki se preganja po uradni dolžnosti,
* za namen postopka zaposlitve dovoljuje Ministrstvu za javno upravo pridobitev podatkov o izpolnjevanju pogojev za zasedbo delovnega mesta iz uradnih evidenc (če kandidat z vpogledom v uradne evidence ne soglaša, bo moral sam predložiti ustrezna dokazila).

Zaželeno je, da prijava vsebuje tudi kratek življenjepis, v katerem naj kandidat poleg formalne izobrazbe navede tudi druga znanja, sposobnosti in veščine, ki jih je pridobil.

**Prednost pri izbiri bodo imeli kandidati z izkušnjami ali kompetencami na tehnoloških področjih, in sicer:**

* konceptov oblačnega računalništva,
* tehnologije vsebnikov,
* arhitekturnih pristopov, večnivojske arhitekture, mikrostoritvene arhitekture,
* modeliranja podatkovnih struktur in uporabe SQL orodij,
* procesa gradnje namestitvenih paketov (od verzioniranja do release managementa) in
* tehnik DevOps (zvezna integracija, avtomatizirano nameščanje).

Strokovna usposobljenost kandidatov se bo presojala na podlagi prijave in priložene dokumentacije, na podlagi razgovora s kandidati oziroma s pomočjo morebitnih drugih metod preverjanja strokovne usposobljenosti kandidatov.

V skladu z 21. členom Uredbe o postopku za zasedbo delovnega mesta v organih državne uprave in v pravosodnih organih (Uradni list RS, št. 139/06 in 104/10) se v izbirni postopek ne uvrsti kandidat, ki ne izpolnjuje natečajnih pogojev.

Z izbranim kandidatom bo sklenjeno delovno razmerje za nedoločen čas, s polnim delovnim časom in poskusnim delom v trajanju 6 mesecev. Poskusno delo se lahko podaljša v primeru začasne odsotnosti z dela.

Izbrani kandidat bo delo na delovnem mestu podsekretar opravljal v uradniškem nazivu podsekretar, z možnostjo napredovanja v naziv sekretar.

Izbrani kandidat bo delo opravljal v prostorih Ministrstva za javno upravo na Tobačni 5 v Ljubljani oziroma v drugih njegovih uradnih prostorih.

Kandidat vloži prijavo v pisni obliki (na priloženem obrazcu [Vloga](http://www.mnz.gov.si/fileadmin/mnz.gov.si/pageuploads/UUCV/2010/VLOGA-1100-98-2010-ADMINISTRATOR_V_SUPG._5.8.2010.doc) za zaposlitev), ki jo pošlje v zaprti ovojnici z označbo: »Za javni natečaj za delovno mesto podsekretar (šifra DM 59424), v Direktoratu za informatiko, v Sektorju za arhitekturo in gostovanje informacijskih rešitev**,** št. 1100-157/2021« na naslov: Ministrstvo za javno upravo, Sekretariat, Služba za kadrovske zadeve, Tržaška cesta 21, 1000 Ljubljana, in sicer do 31. 1. 2022. Za pisno obliko prijave se šteje tudi elektronska oblika, poslana **na elektronski naslov**: [gp.mju@gov.si](mailto:gp.mju@gov.si), pri čemer veljavnost prijave ni pogojena z elektronskim podpisom.

Kandidati bodo o izbiri pisno obveščeni najkasneje v roku 90 dni od objave javnega natečaja. Obvestilo o končanem javnem natečaju bo objavljeno na osrednjem spletnem mestu državne uprave GOV.SI <https://www.gov.si>.

Informacije o izvedbi natečaja daje Simona Cvelbar, tel. št. 01/478 78 66, o delovnem področju pa mag. Igor Škof, tel. št.: 041 603 429, elektronski naslov: [igor.skof28@gov.si](mailto:igor.skof28@gov.si) ali Marko Ambrož, tel. št.: 041 495 002, elektronski naslov: [marko.ambroz@gov.si](mailto:marko.ambroz@gov.si) vsak delavnik od 10:00 do 11:00 ure.

Opomba: Uporabljeni izrazi, zapisani v moški spolni slovnični obliki, so uporabljeni kot nevtralni za ženske in moške.

Boštjan Koritnik

minister